**ΠΛΗΡΟΦΟΡΙΚΗ – ΔΙΑΔΙΚΤΥΟ Γ’ ΛΥΚΕΙΟΥ**

**Πληροφορική:** Είναι η επιστήμη της πληροφορίας. Μ’ αυτή μεταβιβάζονται με τους Η/Υ ηλεκτρονικά οι πληροφορίες οι οποίες συλλέγονται αυτόματα και επεξεργάζονται.

**Διαδίκτυο:** Είναι το παγκόσμιο δίκτυο που συνδέει μεταξύ τους τους Η/Υ, χάρη στους οποίους παρέχονται πληροφορίες και διάφορες άλλες υπηρεσίες.

**Αξία της πληροφορικής – διαδίκτυο.**

-Καταρρίπτει το φράγμα της απόστασης που δυσχεραίνει τις ανθρώπινες σχέσεις και δίνει τη δυνατότητα πρόσβασης σε άλλους πολιτισμούς με ποικιλόμορφες πολιτιστικές και γλωσσικές παραδόσεις.

-Αυτόματη επεξεργασία δεδομένων, πληροφοριών, γνώσεων και δημιουργία τεράστιων αρχείων εύκολα προσβάσιμα σ’ όσους ενδιαφέρονται.

-Μειώνεται στο ελάχιστο το ανθρώπινο λάθος.

-Σύνδεση με ηλεκτρονικές βιβλιοθήκες και βιβλιοπωλεία, μελέτες, έρευνες, πνευματικά εκπονήματα, μουσεία.

-Μεγιστοποίηση διεύρυνσης της ελεύθερης και ανεμπόδιστης γνώσης – μόρφωσης.

-Χώροι αποθήκευσης στοιχείων με δυνατότητα άμεσης πρόσβασης σ’ αυτά.

-Άριστη οργάνωση των ιδιωτικών επιχειρήσεων λόγω υποδειγματικής λειτουργίας, γραμματειακής, λογιστικής υποστήριξης.

-Εκσυγχρονισμός της δημόσιας διοίκησης και μείωση της γραφειοκρατίας, αφού απλουστεύονται και επιταχύνονται όλες οι λειτουργίες των υπηρεσιών. Ο κρατικός μηχανισμός ενεργεί άμεσα στα αιτήματα των πολιτών, οι υπηρεσίες εξυπηρετούν γρήγορα με έλεγχο της ορθότητας και εγκυρότητας των παρεχόμενων, με διαφάνεια, ευελιξία, ποιότητα.

-Αναβάθμιση και προστασία της αρχειοθέτησης παλαιότερων εγγράφων στον ιδιωτικό- δημόσιο τομέα.

-Ελεύθερη κυκλοφορία ιδεών- πληροφοριών που σχετίζονται με οτιδήποτε μπορεί να φανταστεί κανείς[ εργασία, μουσική, ιστορία, ζωγραφική, παιχνίδια, ταξίδια, γεωγραφία, πολιτισμό, στατιστικά, δημοσιογραφία, αθλητικά, υγεία, διατροφή, βιομηχανία, εμπόριο, συγκοινωνίες, θρησκεία, εκπαίδευση και εκατοντάδες άλλα].

-Χάρη στην πληροφορική βελτιώνονται οι συνθήκες εργασίας, αυξάνεται ο ελεύθερος χρόνος και αναπτύσσονται νέες μορφές επιχειρηματικότητας.

-Με το ηλεκτρονικό εμπόριο κλείνονται οικονομικές συναλλαγές, συνεργασίες, αγορές, πωλήσεις, προωθούνται αγαθά και ο καταναλωτής με ηρεμία και χωρίς άγχος, χωρίς να μετακινηθεί από το σπίτι του, αγοράζει ό,τι επιθυμεί.

-Διαφημίζονται εταιρίες, επαγγελματίες, προϊόντα με ελάχιστο κόστος.

-Διευρύνει τη δημοκρατία αφού όλοι εκφράζονται ελεύθερα, προωθείται ο διάλογος, η ανταλλαγή απόψεων, η συνεργασία μεταξύ κράτους και πολίτη, αποφεύγεται η προπαγάνδα- χειραγώγηση.

-Άριστη επεξεργασία κειμένων, ήχου, εικόνας[ φωτογραφία, video, κινηματογράφος, μουσική].

-Συμβάλλει τα μέγιστα στην εκπαίδευση αφού υιοθετεί μαθησιακές μεθόδους[εικόνα- ήχο] που κάνουν τη διδασκαλία ευχάριστη, δημιουργική, αφομοιωτική. Συγχρόνως οι μαθητές συνεργάζονται μεταξύ τους καθώς και με άλλα σχολεία.

-Κοινωνικοποιεί, εξυπηρετεί άμεσα χάρη στο ηλεκτρονικό ταχυδρομείο, την τηλεργασία, την τηλεδιάσκεψη, ενώ με την τηλεϊατρική βοηθούνται οι ηλικιωμένοι και τα ΑΜΕΑ.

-Καταργούνται τα εθνικά σύνορα, αφού διεθνοποιούνται προβλήματα πολιτικά, οικονομικά, οικολογικά, κοινωνικά και έτσι παγκόσμιοι οργανισμοί και πολιτικοί ηγέτες παίρνουν άμεσα αποφάσεις. Η γη γίνεται παγκόσμιο χωριό και όλες οι χώρες βρίσκονται στην επικαιρότητα.

-Οι επιστήμονες και οι ερευνητές ανταλλάσσουν μεταξύ τους απόψεις, συνδιαλέγονται, προωθείται η συνεργασία, η αλληλεγγύη, ο αγώνας για την πρόοδο και ευημερία της ανθρωπότητας.

-Η ψηφιοποίηση του ηλεκτρονικού κειμένου και μάλιστα η ανάμειξη του με ήχο και εικόνα δίνει απεριόριστες δυνατότητες αφού είναι γραμμένο για πάντα, αποθηκεύεται σε ελάχιστο χώρο, μετατρέπεται ή βελτιώνεται οποιαδήποτε στιγμή, ενώ οι μηχανές αναζήτησης μπορούν να ανατρέξουν όλο το διαδίκτυο ακόμα και για μια λέξη.

-Τέλος τονώνει τις ψυχικές δυνάμεις του ατόμου, οργανώνει τη ζωή του, ενισχύει την απρόσκοπτη επικοινωνία με φίλους, συμβάλλει στη δημιουργικότητα και στην αντιμετώπιση της ζωής με θάρρος και αισιοδοξία.